Predkladacia správa

Návrh zákona, ktorým sa mení a dopĺňa zákon č. 163/2001 Z. z. o chemických látkach a chemických prípravkoch v znení neskorších predpisov upravuje konanie právnických osôb a fyzických osôb – podnikateľov, ktorí žiadajú o vydanie osvedčenia o správnej laboratórnej praxi. Smernice Európskeho parlamentu a Rady č. 2004/10/ES a 2004/9/ES neupravujú proces vydávania osvedčení o správnej laboratórnej praxi, ale ponechávajú ho na národnú úpravu, preto je potrebné túto skutočnosť upraviť v zákone. Novela zákona vykonáva tiež niektoré legislatívno-technické úpravy, ktoré vzišli z aplikácie zákona v praxi. 
Cieľom návrhu zákona je, aby sa v Slovenskej republike uplatnili štandardizované organizačné postupy a podmienky, za ktorých sa plánujú, vykonávajú, zapisujú a oznamujú laboratórne štúdie pre neklinické skúšanie chemikálií na ochranu človeka, zvierat a životného prostredia, ďalej uvádzané ako „správna laboratórna prax“.  Správna laboratórna prax a jej výkon sa preukazuje vydaním osvedčenia.
Pri vykonávaní skúšok chemických látok je potrebné, aby testy vykonané v jednotlivých notifikovaných testovacích zariadeniach krajín ES/EÚ, ale aj členských štátov OECD nebolo ich potrebné opakovať a aby sa testy mohli navzájom uznávať. Vzájomné uznávanie výsledkov skúšok, získaných s použitím štandardných a uznávaných metód je základnou podmienkou pre zníženie počtu pokusov na zvieratách v tejto oblasti.
Je nevyhnutné zabezpečiť, aby údaje z vykonaných testov, získané v laboratóriách jedného štátu, boli uznané inými členskými štátmi a vytvoriť harmonizovaný systém auditov, štúdií a inšpekcií laboratórií na zabezpečenie toho, aby pracovali v podmienkach správnej laboratórnej praxe.
Doposiaľ platná vyhláška Ministerstva hospodárstva Slovenskej republiky č. 65/2002 Z. z. o podrobnostiach postupu pri overovaní zásad správnej laboratórnej praxe a ich dodržiavaní, o podrobnostiach o vydaní a zrušení osvedčenia správnej laboratórnej praxe 
a postupe kontroly dodržiavania zásad správnej laboratórnej praxe (zásady správnej laboratórnej praxe) v znení vyhlášky Ministerstva hospodárstva Slovenskej republiky 
č. 406/2002 Z. z., ktorá vychádzala zo smernice Rady 87/18/EHS a smernice Rady 1999/10/ES a smernice Rady 1999/11/ES, bola významne pozmenená, preto návrh zákona obsahuje aj zmocňovacie ustanovenie na vydanie nového vykonávacieho predpisu, ktorým sa do právneho poriadku Slovenskej republiky v plnom rozsahu transponujú smernice Európskeho parlamentu a Rady, uvedené v prvom odseku predkladacej správy.
Predloženiu návrhu zákona do pripomienkového konania nepredchádza zaslanie predbežnej informácie, pretože úprava v návrhu zákona bola už riešená v návrhoch nariadení vlády Slovenskej republiky, ktoré boli v pripomienkovom konaní a o ktorých rokovala aj Legislatívna rada vlády Slovenskej republiky a rokovanie prerušila.  Vzhľadom na to, že ide o vecne  rovnakú problematiku vyjadrenú vo forme návrhu zákona, ide o pokračovanie legislatívneho procesu k problematike správnej laboratórnej praxe, ktorý začal ešte v júni 2005.
Návrh zákona je v súlade s Ústavou Slovenskej republiky, s ostatnými zákonmi a medzinárodnými zmluvami, ktorými je Slovenská republika viazaná.